Na temelju članka 13.2. Statuta (pročišćeni tekst od 18. veljače 2014.) Zaklade za financiranje izradbe prototipova FIPRO (dalje u tekstu: Zaklada), Upravni odbor Zaklade na 18. sjednici održanoj 12. rujna 2023. donosi

**Pravilnik o uvjetima, načinu i postupku dodjele sredstava Zaklade FIPRO i radu Povjerenstva za odabir i ocjenu zahtjeva za dodjelu financijskih sredstava prema projektu Komercijalizacija inovacija**

**UVODNE ODREDBE**

Članak 1

Ovim Pravilnikom se utvrđuju uvjeti, način raspodjele sredstava i postupak odabira i ocjena zahtjeva za dodjelu sredstava za projekt Komercijalizacija inovacija (u nastavku Projekt).

Članak 2

Prijavitelji za sredstva mogu biti fizičke osobe (inovatori koji su spremni ući u poduzetnički pothvat ili ustupiti svoja prava drugom gospodarskom subjektu) te subjekti malog gospodarstva sukladno važećem zakonu o poticanju razvoja malog gospodarstva čije je sjedište na području Primorsko-goranske županije (u nastavku **Prijavitelji**).

Prijavitelji kojima su na prijedlog Povjerenstva za odabir i ocjenu zahtjeva za dodjelu financijskih sredstava prema projektu Komercijalizacija inovacija (u nastavku **Povjerenstvo**) od Upravnog odbora Zaklade odobrena novčana sredstva temeljem zahtjeva za dodjelu sredstava postaju korisnici sredstava Zaklade (u nastavku **Korisnik**).

Korisnici sredstava Zaklade mogu biti isključivo subjekti malog gospodarstva sukladno važećem zakonu o poticanju razvoja malog gospodarstva čije je sjedište na području Primorsko-goranske županije koji nemaju dugova po osnovi javnih davanja odnosno koji posluju u skladu s pravilima nadležne porezne uprave što će dokazati „Potvrdom nadležne Porezne uprave o nepostojanju duga prema državi“ ili je dogovorena obročna otplata u fazi Prijave te koji podmiruju obveze prema zaposlenicima i posluju pozitivno s registriranom dobiti; ali i svim poduzetnicima koji su u kratkoročnim poteškoćama glede poslovanja, ali čiji gubitak nije viši od iznosa Kapitala i Rezervi.

Prijavitelji koji su financirani u posljednje dvije godine (od datuma ugovora o dodjeli financijskih sredstava) ne mogu biti Korisnici financiranja i njihova prijava se neće razmatrati.

Prijavitelji koji su fizičke osobe moraju ugovoriti poslovnu suradnju ili osnovati obrt ili trgovačko društvo čije je sjedište na području Primorsko-goranske županije prije potpisivanja ugovora o korištenju sredstava Zaklade.

**PREDMET FINANCIRANJA**

Članak 3

Nužan uvjet kojem predmet prijave mora udovoljiti kako bi bio odabran za financiranje je dokazivost djelovanja inovacije i to onog njenog obilježja koji je nositelj inovativnosti u prijavi. Dokazima se smatraju: postojanje djelotvornog (funkcionalnog) prototipa, dokaz kojim se potvrđuje princip ili objava znanstvenog članka u znanstvenom časopisu.

Sredstva se dodjeljuju za financiranje slijedećih prihvatljivih troškova razvoja i komercijalizacije inovacija:

* izradu ili nabavu potrebne opreme, alata i materijala za izradu inovacije ako se ista ne može ugovoriti kao vanjska usluga
* izrada, ispitivanje, usavršavanje prototipa proizvoda ili postupka pružanja usluge
* pripreme za izlazak na tržište, promotivne aktivnosti te aktivnosti ugovaranja i razvoja distributivno prodajnih kanala
* certificiranje ili atestiranje proizvoda ili usluga radi izlaska na tržište
* pretraživanja stanja tehnike, pripreme i zaštite intelektualnog vlasništva.

Sredstva se neće dodjeljivati za sljedeće neprihvatljive troškove:

* troškovi nastali prije objave natječaja
* zemlja, građevinski objekti, infrastruktura (priključci i sl.)
* kupnja ili nabava motornog vozila
* sve vrste poreza i carina uključujući PDV
* troškovi koji se već financiraju putem programa EU ili drugih nacionalnih i internacionalnih programa
* ostali troškovi koje povjerenstvo i Upravitelj Zaklade procjene nepotrebnim, nedozvoljenim ili neprikladnim bilo visinom bilo sadržajem o čemu će se pismeno obavijestiti Prijavitelj čija prijava je ocijenjena pozitivno.

Članak 4

Upravni odbor Zaklade određuje ukupnu količinu sredstava za dodjelu po pojedinom raspisu, tekst javnog poziva, prijavnu dokumentaciju i prijedlog ugovora s Prijaviteljima odabranim za korištenje financijskih sredstava.

Članak 5

Ocjenu zahtjeva za dodjelu sredstava provodi Povjerenstvo.

Povjerenstvo imenuje Upravni odbor. Stalne članove Povjerenstva čine predstavnici:

* Primorsko-goranske županije – dva predstavnika
* Sveučilišta u Rijeci – jedan predstavnik
* Zaklade FIPRO – jedan predstavnik
* Savez inovatora PGŽ – jedan predstavnik

Povjerenstvo se sastaje u minimalnom sastavu od 3 člana. Odluke se donose glasanjem, a usvajaju se natpolovičnim brojem glasova prisutnih članova povjerenstva.

Uz stalne članove, Povjerenstvo može imati i vanjske članove koje poziva Upravitelj Zaklade, a imenuje Upravni odbor, na prijedlog Povjerenstva, ovisno o karakteru i potrebi prijavljenog projekta i čine ih stručnjaci iz djelatnosti važnih za procjenu inovativnosti i izvedivosti prijava. Povjerenstvo se u svome radu pridržava odredaba iz javnog poziva i odredaba ovog Pravilnika.

Rad Povjerenstva je dobrovoljnog karaktera i za rad u njemu se ne isplaćuje naknada.

Članovi Povjerenstva dužni su prije početka rada potpisati izjavu o čuvanju informacija u svom radu povjerljivim i nepristranosti te su dužni obavijestiti Upravitelja Zaklade u slučaju bilo kakve mogućnosti sukoba interesa u odnosu na pojedine prijavitelje.

Članak 6

Sjednice Povjerenstva saziva Upravitelj Zaklade.

Stalni članovi Povjerenstva prijavljene zahtjeve za dodjelu sredstava boduju ocjenom od 1 (najmanja ocjena) do 10 (najviša ocjena) prema osnovnim kriterijima:

* stupanj inovativnosti u odnosu na postojeća i dostupna rješenja,
* tržišni potencijal,
* poduzetnička sposobnost prijavitelja,

te dopunskim kriterijima

* kvaliteta i izvedivost projekta,
* potencijal stvaranja novih radnih mjesta,
* razina ekološke prihvatljivosti

Upravni odbor može za pojedini natječaj utvrditi i dodatne kriterije.

Povjerenstvo donosi prijedlog liste zahtjeva za dodjelu sredstava predloženih za financiranje u roku od 20 dana od dana zaključenja javnog poziva.

Upravitelj Zaklade prikuplja ocjene i prijedlog raspodjele raspoloživih sredstava od strane Povjerenstva, te rangira zahtjeve za dodjelu sredstava prema bodovima i prosljeđuje ih Upravnom odboru Zaklade.

Na svojoj sjednici, Upravni odbor Zaklade na temelju prijedloga Povjerenstva i dostavljene dokumentacije donosi odluku o financiranju zahtjeva za dodjelu sredstava.

Upravni odbor Zaklade može uskratiti dodjelu sredstava ako ocijeni da prijavljeni projekt nije u skladu sa svrhom Zaklade, ako model poslovanja prijavitelja nije u skladu sa svrhom potpore te ako postoji značajan rizik povrata potpore.

Upravni odbor može uskratiti davanje potpore korisnicima koji su prethodno bili odabrani za financiranje, a tijekom provedbe i po završetku projekta nisu uredno izvršavali svoje obveze izvještavanja o provedbi projekta odnosno povrata sredstava.

Upravni odbor donosi odluku o financiranju u roku od 20 dana od primitka prijedloga povjerenstva i upućuje odobrene zahtjeve za dodjelu sredstava Upravitelju na ugovaranje.

**UVJETI, NAČIN I POSTUPAK FINANCIRANJA ODOBRENIH ZAHTJEVA**

Članak 7

Financiranje se odobrava za pojedinačne zahtjeve za dodjelu sredstava u minimalnom iznosu od 7.000,00 eura i maksimalnom iznosu do 20.000,00 eura po prijavitelju.

Financiranje se provodi na sljedeći način:

* 50% (pedeset posto) sredstava od ukupnog iznosa dodjeljuje se bespovratno,
* 50% (pedeset posto) sredstava dodjeljuje se kao zajam

Uvjeti zajma su:

* zajam se dodjeljuje beskamatno, bez jamaca i hipoteke, na osnovi prethodno napravljenog opisa ulaganja u komercijalizaciju inovacije u dostavljenom zahtjevu za dodjelu sredstava
* sredstvo osiguranja namjenskog korištenja sredstava te povrata zajma je solemnizirana zadužnica na prvi standardni iznos zadužnice veći od ukupnog iznosa financiranja koju je korisnik dužan dostaviti uz ugovor
* rok provedbe projekta odnosno utroška odobrenih sredstava je do šest mjeseci
* rok otplate zajma je dvije godine, uz mogućnost počeka do jedne godine od datuma ugovora o financiranju;
* namjena zajma je isključivo predmet financiranja sukladno Članku 3. ovog Pravilnika
* ostala prava i obveze utvrđuju se Ugovorom o dodjeli financijskih sredstava prema Projektu komercijalizacija inovacija između odabranog prijavitelja i Zaklade.

Sredstva se isplaćuju isključivo na poslovni račun Korisnika.

Članak 8

Ugovor o dodjeli financijskih sredstava priprema Upravitelj Zaklade.

Potpisnik Ugovora je Upravitelj Zaklade.

Ugovorom se definira:

* predmet financiranja
* korisnik sredstava
* odobreni iznos sredstava, tijek financiranja i rok iskorištenja odobrenih financijskih sredstava
* obveze korisnika sredstava (povrat sredstava te izvještavanje o korištenju sredstava i ostvarenim rezultatima tijekom tri godine od potpisivanja ugovora)
* obveze čuvanja poslovne tajne i intelektualnog vlasništva potpisnika Ugovora
* nadležnost suda
* trajanje i raskid Ugovora.

Korisnik s Upraviteljem Zaklade potpisuje Ugovor o financiranju. Ako se Ugovor o financiranju ne sklopi u roku od 30 dana od njegove dostave korisniku, smatrat će se da je prijavitelj odustao od zahtjeva za dodjelu sredstava.

Isplata sredstava se provodi sukladno dostavljenim računima i iznimno predračunima, u najmanje jednoj a najviše četiri obročne isplate temeljem zahtjeva za isplatu korisnika financiranja.

Upravitelj Zaklade može po potrebi tražiti dodatan uvid u provedene projektne aktivnosti prije isplate ugovorenih sredstava po zaprimljenim zahtjevima korisnika te u slučaju nesuglasja s odobrenim aktivnostima i troškovima obavještava Upravni odbor Zaklade i zaustavlja tijek financiranja.

Članak 9

Namjensko korištenje dodijeljenih sredstava te dinamiku provedbe projekta nadzire Upravitelj Zaklade.

Korisnik može vratiti zajam djelomično ili u cijelosti i prije isteka roka otplate, bez naknade za prijevremeno vraćanje. O prijevremenom povratu zajma, Korisnik mora unaprijed pismeno obavijestiti Zakladu.

Korisnik je dužan pisanim putem (preporučenim pismom) obavijestiti Zakladu o poslovnim ili drugim relevantnim okolnostima Korisnika koje bi mogle značajno utjecati na poslovanje Korisnika, u roku 8 dana od dana saznanja za takvu okolnost.

Članak 10

Kontrolu u ime Zaklade obavlja Upravitelj Zaklade, koji određuje oblik i dinamiku izvještavanja te ima pravo uvida u sve financijske izvještaje i dokumentaciju Korisnika zajma vezanih za Projekt.

Članak 11

Zaklada može jednostrano raskinuti Ugovor o financiranju ako:

* Korisnik ne koristi dodijeljena sredstva u skladu s namjenom
* Korisnik ne otplati dvije uzastopne rate zajma
* Korisnik obustavi provedbu projekta
* Korisnik nije podnio izviješće o provedbi ugovorenog projekta Zakladi u traženim rokovima i opsegu, dostavljene informacije su nepotpune ili pogrešne ili su bitne okolnosti vezane uz Projekt zatajene ili Korisnik ometa ili onemogućava nadzor nad Projektom
* Korisnik prekrši bilo koju bitnu odredbu Ugovora o financiranju
* nastupe okolnosti na strani Korisnika, kao što su stečaj, likvidacija, nesposobnost za plaćanje i sl.

U slučaju raskida Ugovora o financiranju, Korisnik je dužan vratiti cjelokupni iznos bespovratnih sredstava i zajma u roku 15 dana od dana raskida ugovora. U protivnom će biti aktivirana zadužnica i pokrenuti drugi pravni postupci radi naplate.

**ZAVRŠNE ODREDBE**

Članak 12

Zaklada je dužna čuvati sve poslovne tajne, odnosno povjerljive informacije koje bi saznala o Prijaviteljima, pojedinim zahtjevima za dodjelu sredstava i/ili Korisnicima u bilo kojoj fazi provedbe Projekta. Poslovnom tajnom odnosno povjerljivom informacijom smatrat će se svaka informacija vezana uz zahtjeve za dodjelu sredstava i za poslovanje Prijavitelja ili Korisnika. Obveze navedene u ovom članku neće se odnositi na informacije koje jesu ili će postati javno dobro na neki drugi način, a ne povredom ovog članka.

Članak 13

Izmjene i dopune ovog Pravilnika donose se odlukom Upravnog odbora Zaklade na temelju prijedloga Upravitelja Zaklade.

Članak 14

Ovaj Pravilnik stupa na snagu na dan kada Upravni odbor Zaklade FIPRO donese odluku o njegovom prihvaćanju.

Za Upravni odbor Zaklade FIPRO

Predsjednik

Prof. dr. sc. Damir Zec